Иԥсҭазаара далҵит Аԥсны зҽаԥсазтәыз азыҟаҵаҩ Валентин Барцыц
16:39 15.02.2022 (ирҿыцуп: 16:44 15.02.2022)
Валентин Барцыц зых иақәиҭу ақәԥараз аԥсуа школ ахыҵхырҭаҿы дгылан. Еизигаз азыҟаҵаҩцәа анаҩс жәаҩыла ачемпионцәа аздырхиеит.
АҞӘА, жәабран 15 - Sputnik. 88-шықәса дшырҭагылаз иԥсҭазаара далҵит Аԥсны зҽаԥсазтәыз азыҟаҵаҩ, Аԥснытәи АССР абаҩырҵәыреи аспорти зҽаԥсазтәыз русзуҩ, Аԥсны аспорт азҟаза, "Ахьӡ-Аԥша" аорден III аҩаӡара занашьоу Валентин Барцыц ҳәа аанацҳауеит Аԥсны аспорт азы Аҳәынҭеилакы.
Валентин Барцыц 1956 шықәса раахыс Аҟәатәи ахәыҷы-қәыԥштә школ аҿы аклассикатә қәԥаразы зыҟаҵаҩыс дыҟан, еиҵаиааӡахьан Аԥснытәи АССРи Қырҭтәылатәи ССРи рчемпионцәа. 1973 шықәсазы Барцыц абокси, ақәԥареи, атлетика хьанҭеи рзы Аҟәатәи ахәыҷы-қәыԥштә школ директорс дҟаҵан. Еидикылеит ириеӷьӡаз азыҟаҵаҩцәа, аспорт аҿиараз аҭагылазаашьа бзаиқәа аԥиҵеит, Аԥсны егьырҭ араионқәа рҿы ашкол афилиалқәа раартра дацхрааит, ашколгьы ақалақьтә аҟынтә ареспубликатә ҟазшьа аиура алиршеит ҳәа рыҩуеит Аилак аҿы.
Валентин Барцыц инапхгарала ашкол Аԥсны адагьы СССР зегьы аҿы иреиӷьқәаз ирыланакит. Ара иазыҟарҵон СССР, Европа, адунеии Аолимпиатәи чемпионцәа. Иахьагьы ашкол ааӡамҭацәа еиуеиԥшым акомандақәа ирылахәны иқәгылоит.
Валентин Барцыц диит цәыббра 16 1934 шықәсазы, Гагра. Аҟәатәи арҵаҩратә институт абаҩырҵәыра афакультет далгеит.
Изныкымкәа Аԥсни Қырҭтәылеи дырчемпионхахьан.